དེ་ཡང་།ཅེག་སྤྱི་མཐུན་རྒྱལ་ཁབ་ཀྱི་གྲོས་ཚོགས་ནང་གི་བོད་དོན་རྒྱབ་སྐྱོར་ཚོགས་པ་ཆེ་ཤོས་དེ་གསར་འཛུགས་གནང་བའི་མཛད་སྒོའི་སྐབས།བོད་མིའི་སྒྲིག་འཛུགས་ཀྱི་དཔལ་ལྡན་སྲིད་སྐྱོང་མཆོག་གིས་གྲོས་ཚོགས་གོང་འོག་གཉིས་ཀྱི་འཐུས་མི་ཡོངས་ལ་ཐུགས་རྗེ་ཆེ་ཞུས་པ་དང་སྦྲགས་གསུང་དོན།བོད་ནང་གི་འགྲོ་བ་མིའི་ཐོབ་ཐང་གི་གནས་སྟངས་དང་བོད་ཀྱི་གནད་དོན་སེལ་ཆེད།ཅེག་སྤྱི་མཐུན་རྒྱལ་ཁབ་ཀྱི་གྲོས་ཚོགས་བོད་དོན་རྒྱབ་སྐྱོར་ཚོགས་པ་གསར་འཛུགས་གནང་ཡོད་པ་དང་།ཅེག་སྤྱི་མཐུན་རྒྱལ་ཁབ་ཀྱི་གྲོས་ཚོགས་བོད་དོན་རྒྱབ་སྐྱོར་ཚོགས་པ་འདིས་བོད་ཕྱི་ནང་གཉིས་ཀྱི་བོད་མི་ཚོར་རེ་བ་གསར་པ་ཞིག་བསྐྲུན་ཡོད།འདས་པའི་ལོ་ངོ་༦༠རིང་རྒྱ་གཞུང་གིས་བོད་ནང་ཆབ་སྲིད་ཀྱི་དྲག་གནོན་དང་།མི་རིགས་དབྱེ་འབྱེད།དཔལ་འབྱོར་བཤུ་གཞོགཆོས་དང་རིག་གཞུང་།ཁོར་ཡུག་སོགས་གཏོར་བཤིག་ཚབས་ཆེན་བཏང་ཡོད།རྒྱ་ནག་གི་སྲིད་འཛིན་ཞི་ཅིན་ཕིང་གི་བསམ་བློ་ནི།མང་གཙོ་མེད་པའི་རྒྱ་ནག་གི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཟེར་བ་དེ་ཡིན་ཞིང་།རྒྱ་ནག་གི་སྟོབས་ཤུགས་འཕེལ་བཞིན་པའི་སྐབས་འདིར།ལྷོ་ཨ་ཕི་རི་ཁ་དང་།ཨོ་སི་ཊོ་ལི་ཡའི་ཤེས་ཡོན་བསྟི་གནས་ཁང་སོགས་ཀྱི་ནང་བོད་དོན་སྐོར་གླེང་སློང་བྱེད་སྐབས་རྒྱ་གཞུང་གིས་གནོན་ཤུགས་སྤྲོད་ཀྱི་ཡོད།བོད་དོན་ཆེད་རྒྱབ་སྐྱོར་བྱེད་པ་ནི།མང་གཙོ་དང་རང་དབང་།འགྲོ་བ་མིའི་ཐོབ་ཐང་།འཚེ་མེད་ཞི་བ།གྲོས་མོལ་བཅས་ལ་རྒྱབ་སྐྱོར་བྱེད་པ་དང་གཅིག་མཚུངས་རེད།ད་ལྟའི་ཆར་རྒྱལ་སྤྱིའི་ནང་འགྱུར་ལྡོག་ཅི་ཞིག་འགྲོ་བཞིན་པ་ནི།དྲག་པོའི་སྟོབས་འཕེལ་བཞིན་ཡོད་པ་དང་།གུ་ཡངས་རིང་ལུགས་ཉམས་རྒུད་དུ་འགྲོ་བཞིན་ཡོད།